CELEX: 52017JC0024
Language: lv
Date: 2017-07-10
Title: Kopīgs priekšlikums PADOMES LĒMUMS par Savienības nostāju Sadarbības padomē, kas izveidota ar Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses

EIROPAS KOMISIJA
            Briselē, 10.7.2017
            JOIN(2017) 24 final
            2017/0157(NLE)
            Kopīgs priekšlikums
            PADOMES LĒMUMS
            par Savienības nostāju Sadarbības padomē, kas izveidota ar Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               ES un Armēnijas attiecības pašlaik balstās uz Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses (“partnerības un sadarbības līgums”), kas stājās spēkā 1999. gada 1. jūlijā, un Eiropas kaimiņattiecību politikas (“EKP”) satvaru, kurš tika pārskatīts 2015. gadā
                  1
                (“pārskatītā EKP”). Šajā kontekstā galvenie divpusējo attiecību principi ir lielāka partnervalstu diferenciācija un lielāka šo valstu atbildība.
            
            
               Puses ir vienojušās par partnerības prioritātēm, kā paredzēts pārskatītajā EKP. Šīs prioritātes ir sagrupētas atbilstoši tām prioritātēm, par kurām tika panākta vienošanās 2015. gada maijā Rīgā notikušajā Austrumu partnerības samitā. Šis dokuments sniedz ievirzi kopīgam darbam 2017.–2020. gadā. Tas neietekmēs sadarbību citās jomās, bet gan būs par orientieri turpmākajai finansiālajai sadarbībai.
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  Partnerības prioritātes ir saskaņā ar ES politikas prioritātēm šajā jomā. Minētās prioritātes ir kaimiņreģiona politiskā, ekonomiskā un drošības stabilizācija, ES interešu aizstāvība un universālo vērtību veicināšana.
               
            
            
               •Saskanība ar citām Savienības politikas jomām
            
            
               
                  Ierosinātās partnerības prioritātes atspoguļo ES un tās austrumu partnera ilgtermiņa sadarbību un ir pilnībā saskaņotas ar Globālo Eiropas Savienības ārpolitikas un drošības politikas stratēģiju. Stratēģijā pausts aicinājums ieguldīt austrumu kaimiņreģiona valstu un sabiedrību izturētspējā, vienlaikus veidojot ciešākas attiecības. Šāda integrēta pieeja izturētspējai pievēršas īpaši akūtiem nestabilitātes gadījumiem valdībā, ekonomikā, sabiedrībā un klimata/enerģētikas jomā.
               
               
                  Šajā dokumentā arī tiek ņemti vērā šādi aspekti:
               
            
            
               ·nepieciešamība pēc ciešākas demokrātijas un tiesiskuma;
            
            
               ·cilvēktiesību, pamatbrīvību un labas pārvaldības veicināšana;
            
            
               ·palielināta uzmanība starptautiskajai sadarbībai nolūkā cīnīties pret terorismu, novērst konfliktus un veicināt reģionālo stabilitāti un
            
            
               ·potenciāls panākt ilgtspējīgu izaugsmi un nodarbinātību, nodrošinot plašāku tirdzniecību pilnībā funkcionējošā tirgus ekonomikā valstī, kura ir Eirāzijas Ekonomikas savienības dalībniece, bet ir apņēmusies daudzas savas nozaru politikas jomas pakāpeniski saskaņot ar ES politiku.
            
            
               2.JURIDISKIE ASPEKTI
            
            
               
                  Šis priekšlikums Padomes lēmumam par Savienības nostāju attiecībā uz partnerības prioritāšu pieņemšanu, kas jāieņem Sadarbības padomē, kura izveidota ar partnerības un sadarbības līgumu, ir balstīts uz Līguma par Eiropas Savienības darbību (“LESD”) 218. panta 9. punktu. Partnerības prioritāšu pieņemšanas materiālais juridiskais pamats ir tās prioritātes, kas ir partnerības un sadarbības līguma slēgšanas pamatā.
               
               
                  Partnerības prioritātes ir paredzēts pieņemt ar ES un Armēnijas Sadarbības padomes lēmumu pēc tam, kad Eiropas Savienības Padome, pamatojoties uz LESD 218. panta 9. punktu, būs pieņēmusi ES nostāju Sadarbības padomē. Pieņemtās partnerības prioritātes tiks izmantotas kā pamats plānošanai saskaņā ar Eiropas kaimiņattiecību instrumentu.
               
            
            
               Padomes 2015. gada 14. decembra secinājumos par Eiropas kaimiņattiecību politikas pārskatīšanu tika atzinīgi novērtēti kopīgajā paziņojumā “Eiropas kaimiņattiecību politikas pārskatīšana”
                  2
                paustie priekšlikumi. Minētie priekšlikumi paredz “turpināt attīstīt attiecības ar partneriem, kuri vēlas izvērst padziļinātas attiecības ar ES, pamatojoties uz kopīgām vērtībām”. Kopīgajā paziņojumā ir uzsvērta partnerības prioritāšu kā “palīdzības prioritāšu noteikšanas pamat[a]” nozīme, kā paredzēts Eiropas kaimiņattiecību instrumenta (EKI) regulā.
            
            
               3.EX-POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
         
         
            
               •Ex-post izvērtējumi / spēkā esošo tiesību aktu atbilstības pārbaude
            
            
               
                  Neattiecas.
               
            
            
               •Apspriešanās ar ieinteresētajām personām
            
            
               
                  Šie dokumenti tika sagatavoti pēc padziļinātas apspriešanās ar attiecīgajiem Komisijas dienestiem un Eiropas Savienības Padomes Austrumeiropas un Vidusāzijas jautājumu darba grupas pārstāvjiem. Dokumentos tiek ņemtas vērā sarunas ar ES partneriem Armēnijā.
               
               
                  Apspriešanās ar pilsoniskās sabiedrības pārstāvjiem notika Erevānā 2017. gada martā. Šīs apspriešanās notika saskaņā ar pārskatītās Eiropas kaimiņattiecību politikas pamatnostādnēm.
               
               
                  Galvenie argumenti, kas saņemti apriešanās gaitā, tika ņemti vērā pielikumā pievienotajā dokumentā un attiecas uz šādiem aspektiem:
               
            
            
               ·pastiprināta tiesu iestāžu neatkarība un tiesības uz taisnīgu tiesu;
            
            
               ·pilsoniskajai sabiedrībai labvēlīga vide;
            
            
               ·pamatbrīvību aizsardzība;
            
            
               ·dzimumu līdztiesība; 
            
            
               ·visos līmeņos pastiprināta izglītības sistēma un 
            
            
               ·korupcijas apkarošana.
            
            
               •Ekspertu atzinumu pieprasīšana un izmantošana
            
            
               
                  Attiecīgie tematiskie ekspertu atzinumi bija pieejami Eiropas Komisijas galvenajā birojā Briselē vai ES delegācijā Armēnijā, Erevānā.
               
            
            
               •Ietekmes novērtējums
            
            
               
                  Neattiecas.
               
            
            
               •Normatīvā atbilstība un vienkāršošana
            
            
               
                  Neattiecas.
               
            
            
               •Pamattiesības
            
            
               
                  Pamattiesības ES dalībvalstīs netiek ietekmētas.
               
            
         
         
            
               
                  Attiecībā uz pamattiesībām Armēnijā ir sagaidāma pozitīva ietekme. Novērtējums balstās uz to, ka partnerības prioritāšu ietvaros Armēnija ir apņēmusies:
               
            
            
               ·veicināt pamatbrīvību ievērošanu;
            
            
               ·īstenot savu vēlēšanu reformu, pamatojoties uz Eiropas Drošības un sadarbības organizācijas (EDSO) Demokrātisku iestāžu un cilvēktiesību biroja ieteikumiem; 
            
            
               ·veicināt tiesu iestāžu neatkarību;
            
            
               ·veicināt labu pārvaldību, īstenojot valsts pārvaldes reformu; un
            
            
               ·pastiprināt drošības jomā iesaistīto dalībnieku pārskatatbildību.
            
            
               Cilvēktiesību sakarā ES un Armēnija uztur regulāru dialogu, lai pievērstos vairākām jomām, tostarp šādām: 
            
            
               ·vārda brīvība; 
            
            
               ·plašsaziņas līdzekļu brīvība; 
            
            
               ·biedrošanās brīvība; 
            
            
               ·spīdzināšana, slikta izturēšanās un ieslodzījuma apstākļi; 
            
            
               ·diskriminācija un ar dzimumu saistīta vardarbība; 
            
            
               ·sieviešu un bērnu tiesības; 
            
            
               ·pie nacionālām minoritātēm piederošu personu aizsardzība un 
            
            
               ·reliģiskās pārliecības brīvība.
            
            
               4.IETEKME UZ BUDŽETU
            
            
               
                  Izņemot iepriekšējās starptautiskajās ES saistībās paredzēto, papildu ietekme uz budžetu nerodas. Turpmāka ietekme uz budžetu tiks noteikta atsevišķos priekšlikumos, piemēram, gaidāmajā Eiropas kaimiņattiecību instrumenta vienotajā atbalsta shēmā 2017.–2020. gadam.
               
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               
                  ES un Armēnijas partnerības prioritāšu īstenošana tiks regulāri un vismaz reizi gadā uzraudzīta. Minētā uzraudzība tiks veikta pārskatīšanas mehānismu kontekstā un sanāksmēs saistībā ar ES un Armēnijas divpusējo sadarbību saskaņā ar partnerības un sadarbības līgumu.
               
            
         
         
            
               6.ATSAUCES
            
            
               (a)Partnerības un sadarbības līgums starp Eiropas Kopienām un to dalībvalstīm, no vienas puses, un Armēnijas Republiku, no otras puses, parakstīts 1996. gada 22. aprīlī, OV L 239, 9.9.1999.
            
            
               (b)Kopīgs paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Eiropas kaimiņattiecību politikas pārskatīšana”, JOIN/2015/050 final.
            
            
               (c)Padomes 2015. gada 14. decembra secinājumi par Eiropas kaimiņattiecību politikas pārskatīšanu.
            
            
               (d)Eiropas Parlamenta un Padomes Regula (ES) Nr. 232/2014 (2014. gada 11. marts), ar ko izveido Eiropas kaimiņattiecību instrumentu, OV L 77/27, 15.3.2014.
            
            
               (e)Protokols Partnerības un sadarbības nolīgumam starp Eiropas Kopienām un to dalībvalstīm, no vienas puses, un Armēnijas Republiku, no otras puses, par pamatnolīgumu starp Eiropas Savienību un Armēnijas Republiku par vispārējiem principiem Armēnijas Republikas līdzdalībai Savienības programmās, parakstīts 2012. gada 17. decembrī, OV L 174, 13.06.2014.
            
            
               (f)Nolīgums starp Eiropas Savienību un Armēnijas Republiku par tādu personu atpakaļuzņemšanu, kuras uzturas neatļauti, parakstīts 2013. gada 19. aprīlī, OV L 87, 27.03.2013.
            
            
               (g)Nolīgums starp Eiropas Savienību un Armēnijas Republiku par vīzu atvieglotu izsniegšanu, parakstīts 2012. gada 17. decembrī, OV L 289, 31.10.2013.
            
            
               (h)Kopīga deklarācija par Eiropas Savienības un Armēnijas mobilitātes partnerību, Luksemburga, 2011. gada 28. oktobris.
            
            
               2017/0157 (NLE)
            
            
               Kopīgs priekšlikums
            
            
               PADOMES LĒMUMS
            
            
               par Savienības nostāju Sadarbības padomē, kas izveidota ar Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienību un jo īpaši tā 37. pantu,
            
            
               ņemot vērā Līgumu par Eiropas Savienības darbību un jo īpaši tā 207. un 209. pantu saistībā ar 218. panta 9. punktu,
            
            
               ņemot vērā Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses, (“partnerības un sadarbības līgums”) un jo īpaši tā 78. pantu,
            
            
               ņemot vērā Eiropas Komisijas un Savienības Augstās pārstāves ārlietās un drošības politikas jautājumos kopīgo priekšlikumu,
            
            
               tā kā:
            
            
               1)Partnerības un sadarbības līgums tika parakstīts 1996. gada 22. aprīlī.
            
         
         
            
               2)Puses ir vienojušās risināt sarunas par partnerības prioritātēm nolūkā sniegt norādes un ievirzi kopīgam to darbam katrā nozarē.
            
            
               3)Puses ir vienojušās par partnerības prioritātēm, kas būs jāpieņem saskaņā ar partnerības un sadarbības līgumu izveidotajai Sadarbības padomei.
            
            
               4)Padomei būs jāpieņem Savienības nostāja, kas attiecībā uz ES un Armēnijas partnerības prioritāšu pieņemšanu jāieņem Sadarbības padomē,
            
            
            
               IR PIEŅĒMUSI ŠO LĒMUMU.
            
            
               1. pants
            
            
               Savienības nostāja attiecībā uz ES un Armēnijas partnerības prioritāšu pieņemšanu Sadarbības padomē, kas izveidota ar Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses, pamatojas uz šim lēmumam pievienoto Sadarbības padomes ieteikuma projektu.
            
            
               2. pants
            
            
               Šis lēmums stājas spēkā tā pieņemšanas dienā.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Padomes 2015. gada 14. decembra secinājumi par Eiropas kaimiņattiecību politikas pārskatīšanu.
               
               
                  
                     (2)
                  JOIN(2015) 50, 18.11.2015.
               
            
      
    ---documentbreak--- 
      
         
               EIROPAS KOMISIJA
            Briselē, 10.7.2017
            JOIN(2017) 24 final
            PIELIKUMS
            dokumentam
            Kopīgs priekšlikumsPADOMES LĒMUMAM
            par Savienības nostāju Sadarbības padomē, kas izveidota ar Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses
            
               
         
         
            
               ES UN ARMĒNIJAS [2017. GADA DIENA MĒNESIS] SADARBĪBAS PADOMES IETEIKUMS Nr. XX/2017
            
            
            
               par ES un Armēnijas partnerības prioritātēm
            
            
            
               ES UN ARMĒNIJAS SADARBĪBAS PADOME,
            
            
            
               ņemot vērā Partnerības un sadarbības līgumu starp Eiropas Kopienām un to dalībvalstīm, no vienas puses, un Armēnijas Republiku, no otras puses, un jo īpaši tā 78. pantu,
            
            
            
               tā kā:
            
            
               1)
                     Partnerības un sadarbības līgums starp Eiropas Kopienām un to dalībvalstīm, no vienas puses, un Armēnijas Republiku, no otras puses (“partnerības un sadarbības līgums”), tika parakstīts 1996. gada 22. aprīlī un stājās spēkā 1999. gada 1. jūlijā.
            
            
               2)
                     Saskaņā ar partnerības un sadarbības līguma 95. pantu puses veic visus vajadzīgos vispārīgos vai īpašos pasākumus, lai izpildītu saistības, kas izriet no Līguma, un nodrošina Līgumā noteikto mērķu sasniegšanu.
            
            
               3)
                     Pārskatot Eiropas kaimiņattiecību politiku, tika ierosināts sākt jaunu posmu attiecībās ar partneriem, ļaujot abām pusēm uzņemties lielāku atbildību.
            
            
               4)
                     ES un Armēnija vēlas nostiprināt savu partnerību, vienojoties par prioritāšu kopumu 2017.–2020. gadam, ar mērķi atbalstīt un stiprināt Armēnijas izturētspēju un stabilitāti.
            
            
               5)
                     Tādēļ partnerības un sadarbības līguma puses vienojās par ES un Armēnijas partnerības prioritāšu tekstu, kas palīdzēs īstenot ES un Armēnijas partnerības un sadarbības līgumu, galveno uzmanību pievēršot kopīgi noteiktajām kopīgajām interesēm,
            
            
            
               IR NOLĒMUSI ŠĀDI.
            
            
            
               1. pants
            
            
         
         
            
               Sadarbības padome pieņem ES un Armēnijas partnerības prioritātes, kā izklāstīts pielikumā.
            
            
            
               2. pants
            
            
            
               Šis ieteikums stājas spēkā tā pieņemšanas dienā.
            
            
            
               Briselē, [2017. gada diena mēnesis].
            
            
            
               Sadarbības padomes vārdā —
            
            
            
               priekšsēdētājs
            
            
            
               ***
            
            
               
            
               PIELIKUMS
            
            
            
            
               
                  
                     
                     
                     
                  
            
            
            
         
         
            
            
               EIROPAS SAVIENĪBAS
            
            
            
               UN 
            
            
            
               Armēnijas 
            
            
            
               partnerības 
            
            
            
               prioritātes
            
            
            
            
            
            
            
            
            
               
            
               I. Konteksts
            
            
         
         
            
               Partnerības un sadarbības līgums starp Eiropas Kopienām un to dalībvalstīm, no vienas puses, un Armēnijas Republiku, no otras puses (“partnerības un sadarbības līgums”), tika parakstīts 1996. gada 22. aprīlī un stājās spēkā 1999. gada 1. jūlijā. ES un Armēnija 2017. gada 6. februārī pabeidza sarunas par Visaptverošu un pastiprinātu partnerības nolīgumu, kura teksts tiek pabeigts, lai to parakstītu. ES un Armēnijas partnerības prioritāšu mērķis ir veicināt sadarbības starp partneriem īstenošanu, tostarp saistībā ar jauno nolīgumu. Ar partnerības prioritātēm centīsies stiprināt attiecības starp ES un Armēniju un veicināt vispārējās vērtības un stabilitāti, izturētspēju, drošību un labklājību, kuru pamatā ir demokrātija, cilvēktiesības, tiesiskums, ilgtspējīga ekonomikas izaugsme un atklātība. Tās ir saskaņā ar prioritātēm, kuras ir noteikusi Armēnijas Republika un ES, tostarp ar tām prioritātēm, kas noteiktas Eiropas kaimiņattiecību politikas (EKP) pārskatīšanā
                  1
               . Partnerības prioritātēs ir ievēroti līdzatbildības un diferenciācijas principi, un tās izriet no četrām prioritātēm
                  2
               , par kurām panākta kopīga vienošanās 2015. gada Austrumu partnerības samitā Rīgā un kuras pēdējā ES un Austrumu partnerības ārlietu ministru sanāksmē 2016. gada maijā abas puses apstiprināja kā turpmākā darba vispārējo satvaru. Visbeidzot, partnerības prioritātes atbilst arī ilgtspējīgas attīstības mērķiem 2030. gadam un 2015. gada Parīzes nolīgumam, kā arī tajā ietvertajai apņemšanās attiecībā uz ekonomikas, vides, sociālās ilgtspējas un klimata pārmaiņu jautājumiem.
            
            
            
               ES un Armēnijai ir kopīgas intereses un vērtības, jo īpaši attiecībā uz Armēnijas iesaistīšanos ekonomiskajās un politiskajās reformās, kā arī attiecībā uz reģionālo sadarbību, tostarp Austrumu partnerības ietvaros. Ar jauno visaptverošo nolīgumu tiks atjaunināts un veidots divpusējo attiecību juridiskais pamats, un būtu jāizmanto šī dinamika, lai pastiprinātu ES un Armēnijas attiecības, tostarp vienojoties par partnerības prioritātēm. Šī jaunā vispārējā satvara un sadarbības prioritāro jomu pamatā būs abpusējā interese pastiprināt savu iesaisti, ņemot vērā ES un Armēnijas citas starptautiskās saistības.
            
            
            
               Partnerības prioritāšu pamatā ir auglīga sadarbība pagātnē, tostarp EKP rīcības plāna, ko tās aizstās, īstenošanas kontekstā. Šīm partnerības prioritātēm būtu jāveido regulāra politiskā dialoga un nozaru dialoga darba kārtība, kā definēts jaunajā nolīgumā, kas būs arī prioritāšu īstenošanas un uzraudzības satvars.
            
            
            
               ES un Armēnijas turpmākā finansiālā sadarbība un plānošana un jo īpaši nākamā vienotā atbalsta shēma Armēnijai 2017.–2020. gadam balstīsies uz šīm partnerības prioritātēm.
            
            
            
               
            
               II. Prioritātes
            
            
            
               Partnerības prioritātes atspoguļo kopīgas intereses un ir vērstas uz tām jomām, kurās sadarbība ir abpusēji izdevīga. Armēnija un ES turpinās īstenot galvenos mērķus, proti, atbalstīt reģionālo stabilitāti, pamatojoties uz kopīgām vērtībām un stingru apņemšanos ievērot demokrātiju un cilvēktiesības. Pilsoniskā sabiedrība ir svarīgs dalībnieks Austrumu partnerības ietvaros, un ES un Armēnija turpinās veicināt tās iesaistīšanos šo prioritāšu īstenošanā. Ekonomiskā sadarbība ceļā uz ilgtspējīgu izaugsmi ir joma, kurā abas puses ir ļoti ieinteresētas un kurā mēs izpētīsim visas iespējas uzlabot darījumdarbības vidi. Lai nodrošinātu straujāku un iekļaujošāku izaugsmi, ir nepieciešams uzlabot vajadzīgās publisko iestāžu prasmes un palielināt cilvēkkapitālu, kā arī uzlabot pārvaldību un infrastruktūras savienojumus. Šo jautājumu risināšana radīs labvēlīgus nosacījumus ciešākai sadarbībai galvenajās nozarēs un lielākai mobilitātei, kas nāks par labu pilsoņiem gan ES, gan Armēnijā. Prioritātes ir savstarpēji saistītas un pastiprina viena otru. Izmantojot daudznozaru un transversālu pieeju, kas ir nepieciešama mērķa sasniegšanai, katrā prioritāšu tematā ir ietverti vairāki elementi. Tas nozīmē kopīgu aktīvu iesaistīšanos daudzpusējos sadarbības forumos, tostarp Austrumu partnerības ietvaros.
            
            
            
               1. Iestāžu un labas pārvaldības stiprināšana 
            
            
            
               ES un Armēnija ir apņēmušās turpināt sadarbību nolūkā veicināt cilvēktiesības, tiesiskumu un pamatbrīvības. Tās kopīgi strādās, lai panāktu, ka Armēnijas valsts pārvalde, laba pārvaldība un tiesu iestādes nepārtraukti uzlabotos, pastiprinātu korupcijas apkarošanu un stiprinātu pilsonisko sabiedrību. Dzimumu līdztiesība, vides un sociālie jautājumi tiks iekļauti visās jomās.
            
            
            
               Galvenā uzmanība tiks pievērsta attiecīgo tiesību aktu, tostarp jaunās konstitūcijas, īstenošanai un izpildei. Sākot no 2017. gada 2. aprīļa parlamenta vēlēšanām, tiek piemērota vēlēšanu reforma, par ko panākta vienošanās 2016. gada septembrī, cita starpā pamatojoties uz Eiropas Drošības un sadarbības organizācijas un tās Demokrātisku iestāžu un cilvēktiesību biroja ieteikumiem. Puses arī centīsies vēl vairāk attīstīt pilsoniskajai sabiedrībai, tostarp sociālo partneru organizācijām, labvēlīgu vidi un panākt, ka tās piedalās lēmumu pieņemšanā. Par šo partnerības prioritāšu noteikšanu notika apspriešanās ar pilsonisko sabiedrību, un tai būs svarīga loma šo prioritāšu īstenošanas uzraudzībā.
            
            
            
               Puses pastiprinās centienus attiecībā uz valsts pārvaldes, tostarp vietējo iestāžu, un tiesībaizsardzības reformu. Īpaša uzmanība tiks pievērsta tiesiskumam, tiesu iestāžu neatkarības veicināšanai, tiesu iestāžu pieejamībai un tiesībām uz taisnīgu tiesu. Pirmais šīs reformas posms būs valsts pārvaldes reformas stratēģiskais satvars. Mūsu sadarbības mērķis ir ar dažādiem līdzekļiem pastiprināt valdības pārskatatbildību un efektivitāti, tostarp ar mūsdienīgu cilvēkresursu pārvaldību, ņemot vērā dzimuma aspektu, un plašu e-pārvaldes izmantošanu, arī veselības aprūpes nozarē. Politikas izstrāde un izvērtēšana balstīsies uz skaidriem pierādījumiem, kurus cita starpā sniegs kvalitatīvs statistikas dienests.
            
         
         
            
            
               Pārvaldes reformas un valsts centienu stiprināt tiesiskumu uzmanības centrā būs korupcijas apkarošana. Sadarbībā uzmanība tiks pievērsta gan korupcijas apkarošanas struktūru stiprināšanai un tiesību aktu pārskatīšanai, jo īpaši attiecībā uz publisko iepirkumu sistēmu un aktīvu deklarēšanas sistēmu nolūkā nodrošināt to pareizu īstenošanu, gan arī sabiedrisko funkciju pārvaldībai jomās, kurās ekonomiskās un citas likmes ir visaugstākās (iepirkumi, muita un atļauju izsniegšana), un tā mērķis ir nodrošināt augstus ētikas standartus un novērst interešu konfliktus. Puses īsteno palīdzības pasākumus saskaņā ar pareizas finanšu pārvaldības principiem un sadarbojas, lai aizsargātu ES un Armēnijas finanšu intereses atbilstoši attiecīgajiem Visaptverošā un pastiprinātā partnerības nolīguma noteikumiem.
            
            
            
               Sadarbība drošības sektorā būs vērsta uz centieniem pastiprināt drošības jomā iesaistīto dalībnieku pārskatatbildību un risināt kopīgās problēmas cīņā pret organizēto noziedzību, narkotikām un terorismu, tostarp terorisma finansēšanu un nelikumīgi iegūtu līdzekļu legalizāciju, tādā veidā, lai tiktu ievēroti noteikumi par tiesiskumu, brīvību un drošību, kas paredzēti dažādos ES un Armēnijas attiecības reglamentējošos nolīgumos. Robežu pārvaldības turpmāka modernizācija sekmēs gan drošību valstī un reģionā, gan ekonomikas attīstību, jo tiks atvieglota likumīga apmaiņa. Puses arī sadarbosies noziedzīgi iegūtu aktīvu atgūšanas jomā, uzlabojot Armēnijas tiesisko regulējumu un izveidojot pilnvērtīgu aktīvu atgūšanas biroju.
            
            
            
               2. Ekonomikas attīstība un tirgus iespējas
            
            
            
               Pušu kopīgais mērķis ir ilgtspējīga un iekļaujoša Armēnijas ekonomikas attīstība. Lai nodrošinātu ilgtspējīgu izaugsmi, ir nepieciešama pareiza ekonomikas politika, kas nodrošina makroekonomisko un finanšu stabilitāti. Tam būtu jāietver arī nepārtraukta apņemšanās īstenot ilgtspējīgu budžeta politiku, tajā pašā laikā saglabājot kapitāla un sociālos izdevumus un konsolidējot rezerves ārēju satricinājumu gadījumiem. Publisko finanšu pārvaldībā (kas ir gan pārvaldības un demokrātijas, gan ekonomikas attīstības svarīgs elements) tiks ievēroti starptautiskās paraugprakses principi. Lai uzlabotu finanšu nozares noturību un izturētspēju, tiks vēl vairāk stiprināta banku nozares uzraudzība saskaņā ar starptautiskajām normām un paraugpraksi. Muitas un nodokļu administrācijas modernizācija un reformas, tostarp attiecībā uz starptautisko sadarbību un krāpšanas apkarošanas pastiprināšanu, uzlabos ieņēmumu iekasēšanu.
            
            
            
               Ekonomikas attīstības pamatnosacījums ir uzlabota darījumdarbības vide. Šajā saistībā uzmanības centrā būs tādas jomas kā vēl vairāk vienkāršotas administratīvās procedūras un samazinātas administratīvās izmaksas, uzlabota piekļuve finansējumam maziem un vidējiem uzņēmumiem (MVU) stabilā un daudzveidīgā finanšu tirgū, kā arī pastiprināta īpašumtiesību aizsardzība un īstenošana. Spēcīgas darījumdarbības atbalsta organizācijas un uzņēmumu asociācijas palīdzētu ekonomikas dalībniekiem izmantot jaunas iespējas un stiprināt savu ietekmi ekonomikas politikas veidošanā. ES un Armēnija centīsies stiprināt Armēnijas uzņēmumu spējas piedalīties starptautiskās vērtību ķēdēs, iesaistot gan ES, gan Armēnijas ekonomikas dalībniekus un tādējādi veicinot tehnoloģiju un zināšanu pārnesi. Šajā ziņā darījumdarbības atbalsta organizāciju lomai ir izšķiroša nozīme, un ES atbalsts Armēnijas uzņēmumiem attiecībā uz partneruzņēmumu atrašanu Eiropā un otrādi var valstu centienus padarīt vēl iedarbīgākus. Armēnijas piedalīšanās starptautiskās vērtību ķēdēs var ietvert arī ārvalstu tiešos ieguldījumus, un tie var šo piedalīšanos pastiprināt un paātrināt, kas var veicināt vietējo prasmju un kompetenču veidošanu un uzlabošanu; šajā sakarā ir būtiski uzlabot ieguldījumu satvaru, palielinot tā pārredzamību, uzticamību un efektivitāti. Uzņēmumus atbalstoša ieguldījumu vide ietver arī efektīvu konkurenci produktu un pakalpojumu tirgos, ko nodrošina spēcīga, neatkarīga konkurences iestāde, kura darbojas, ievērojot augstus ētikas standartus, un kurai ir pieejams efektīvs pretmonopola tiesību aktu izpildes mehānisms un mehānisms efektīvai intelektuālā īpašuma tiesību aizsardzībai. Darījumdarbības veikšanas ērtuma iekļaušanai visās politikas jomās ir būtiska loma izaugsmes veicināšanā. Lai nodrošinātu, ka ekonomikas attīstība ir iekļaujoša un veicina visu Armēnijas iedzīvotāju labjutības uzlabošanos, būs nepieciešama mūsdienīga nodarbinātības un sociālā politika. Tas ietver arī piemērotas iestādes, kas nodrošina darba apstākļu, tostarp darba drošības un veselības aizsardzības, efektīvu uzraudzību.
            
            
            
               Ir svarīgi īstenot vispārējo Armēnijas attīstības stratēģiju un nozaru stratēģijas (MVU stratēģiju un SBA novērtējumā paustos ieteikumus, eksporta veicināšanas stratēģiju, lauku attīstību u. c.), aktīvi piedalīties ES programmās, kas paredzētas MVU (COSME) un pētniecībai un inovācijai (“Apvārsnis 2020”), kā arī modernizēt informācijas un komunikācijas tehnoloģiju regulatīvo un infrastruktūras vidi, pilnībā izmantojot ES atbalstu šajās jomās.
            
            
            
               Armēnijas ekonomikas un sabiedrības modernizēšanā svarīga būtu digitālās ekonomikas veicināšana, tostarp tuvinot Armēnijas digitālo vidi ES digitālajam vienotajam tirgum.
            
            
            
               Šo stratēģiju īstenošanas uzraudzībai būtu jāietver publiskā un privātā sektora dialogs un apspriešanās ar attiecīgajām pilsoniskās sabiedrības organizācijām, tostarp ar sociālo partneru organizācijām.
            
            
            
               Zaļā ekonomika nodrošina svarīgu izaugsmi ceļā uz ilgtspējīgu attīstību. Ar vidi, tostarp ar klimata pārmaiņām, saistīti jautājumi tiks iekļauti visās attiecīgajās politikas jomās.
            
            
            
               ES un Armēnija ir izveidojušas efektīvu sadarbību lauksaimniecības, reģionālās un lauku attīstības jomā nolūkā veicināt lauksaimnieku grupu un pievienotās vērtības ķēžu attīstību visā Armēnijā. Lai gan lauksaimniecība un pašnodrošinājuma saimniecība paver iespējas pārtikas nodrošinājumam un neformālai nodarbinātībai, ir svarīgi turpināt attīstīt šīs nozares konkurētspēju, tostarp veidojot spējas un nodrošinot piekļuvi finansējumam. Balstoties uz sasniegumiem pagātnē un saskaņā ar valsts pārvaldes reformu visos līmeņos, puses turpinās pastiprināt reģionu ekonomisko, sociālo un teritoriālo kohēziju.
            
         
         
            
            
               3. Savienojumi, energoefektivitāte, vides un klimata pasākumi 
            
            
            
               Tā kā Armēnijai nav izejas pie jūras, tai ir jārisina savienojamības problēmas. Arī valsts iekšienē daži apgabali ir nošķirti, un tiem ir ierobežoti savienojumi ar ekonomiskās, politiskās un sociālās aktivitātes centriem. Šajās jomās sadarbība ar ES un citām Austrumu partnerības valstīm, jo īpaši ar Gruziju, var veicināt valsts ģeogrāfiskās situācijas seku atvieglošanu.
            
            
            
               Armēnijas izaugsmes potenciālu palielinātu uzlabotas darījumdarbības iespējas, transports, loģistika un vērtību ķēžu saites, ko veicinātu labāki iekšējie un pārrobežu savienojumi. Galvenie transporta veidi Armēnijā ir autotransports, dzelzceļa transports un gaisa pārvadājumi. Ņemot vērā to, ka Armēnijas galvenie tirdzniecības partneri ir ES, Krievija un Ķīna, kravas parasti tiek nogādātas tranzītā no Gruzijas ostām, izmantojot dzelzceļa pārvadājumus. Puses sadarbosies, lai izstrādātu ātras muitošanas procedūras uz robežām, jo tās, neatkarīgi no transporta veida, ir būtiskas, lai novērstu kavējumus, kas rada lielas izmaksas.
            
            
            
               Lai uzlabotu Armēnijas piekļuvi starptautiskajiem tirgiem, puses arī sadarbosies paplašinātā Eiropas transporta pamattīkla (TEN-T) ietvaros, pamatojoties uz skaidri noteiktām prioritātēm. Tiks veicināta arī sadarbība ceļu satiksmes drošības jomā, kas attieksies gan uz infrastruktūras, gan politikas aspektiem. Ieguldījumiem infrastruktūrā vajadzētu būt videi draudzīgiem un noturīgiem pret klimata pārmaiņām.
            
            
            
               Lai nodrošinātu efektīvus savienojumus un tirgus attīstību ne tikai tiešajās kaimiņvalstīs, bet arī aiz to robežām, ir svarīgi īstenot civilās aviācijas reformu, kuras rezultātā, iespējams, tiks noslēgti aviācijas nolīgumi ar ES.
            
            
            
               Laba vides pārvaldība (jo īpaši ietekmes uz vidi novērtējuma un stratēģiskā ietekmes novērtējuma izmantošana, piekļuve vides informācijai un tiesu iestāžu pieejamība vides jautājumos) un vides un klimata pasākumu integrēšana attiecīgajās politikas jomās radīs stabilu pamatu ilgtspējīgai attīstībai. Jaunajā nolīgumā ietvertās saistības vides jomā būs par pamatu attiecīgajām reformām. Lielākas energoefektivitātes rezultātā radīsies ātri, ievērojami un noturīgi ietaupījumi un tiks sekmēta pāreja uz mazoglekļa un pret klimata pārmaiņām noturīgu ekonomiku; dzīvojamo ēku nozarē šādu rīcību var sasaistīt ar darbu Pilsētas mēru pakta ietvaros. Ir svarīgi nodrošināt augstu kodoldrošuma līmeni; tam par pamatu kalpo Starptautiskās Atomenerģijas aģentūras (SAEA) standarti un ES standarti un prakse, kā minēts Visaptverošajā un pastiprinātajā partnerības nolīgumā.
            
            
            
               Uzticama energoapgāde par pieņemamu cenu ir obligāts nosacījums mūsdienu sabiedrības darbībai, un šīs energoapgādes ietekmes uz vidi un klimatu ierobežošana ir nosacījums tās ilgtspējai. Uzlabota energoefektivitāte un resursu efektivitāte, tostarp dzīvojamo ēku nozarē, un plašāka atjaunojamo energoresursu enerģijas izmantošana veicinās šā mērķa sasniegšanu, īstenojot jaunākajām tehnoloģijām atbilstošus tiesību aktus energoefektivitātes, atjaunojamo energoresursu enerģijas un elektroenerģijas tirgus jomā. Tāpat šos mērķus var sasniegt, veicot publiskos iepirkumus attiecībā uz pakalpojumiem un infrastruktūru.
            
            
            
               Energoapgādes drošību var palielināt, uzlabojot un paplašinot savienojumus ar kaimiņvalstīm. Armēnijas turpmāka aktīva līdzdalība daudzpusējā sadarbībā Austrumu partnerības ietvaros būs būtiska nolūkā apzināt kopīgu interešu projektus, kuri varētu gūt labumu no ES finansiālā atbalsta. Lai nodrošinātu Armēnijas energoapgādes drošumu un drošību, ir svarīgi turpināt centienus nolūkā panākt augstu kodoldrošuma līmeni, pamatojoties uz SAEA standartiem un ES standartiem un praksi, kā minēts Visaptverošajā un pastiprinātajā partnerības nolīgumā, uzlabot energoefektivitāti un veicināt atjaunojamo energoresursu enerģijas izmantošanu, skaidri nosakot prioritātes ieguldījumiem.
            
            
            
               Visbeidzot, Medzamoras kodolelektrostacijas slēgšana un droša ekspluatācijas pārtraukšana un šim nolūkam paredzēta ceļveža/rīcības plāna pieņemšana agrīnā posmā joprojām ir galvenais mērķis, ņemot vērā nepieciešamību aizstāt to ar jaunu jaudu, lai nodrošinātu Armēnijas energoapgādes drošību un nosacījumus ilgtspējīgai attīstībai.
            
            
            
               4. Mobilitāte un tieši personiski kontakti
            
         
         
            
            
               Puses sadarbosies ar mērķi veicināt savu pilsoņu mobilitāti un paplašināt tiešu personisku kontaktu tīklu, veicot mērķtiecīgas darbības, kas vērstas tostarp uz jauniešiem, studentiem, pētniekiem, māksliniekiem, kultūras darbiniekiem un uzņēmējiem. ES atzīst Armēnijas lūguma sākt vīzu režīma liberalizācijas dialogu nozīmi. ES cer, ka tuvākajā laikā tiks izskatīts jautājums par šāda dialoga sākšanu.
            
            
            
               Migrācijas plūsmu pārvaldība būs balstīta uz nolīgumu par vīzu atvieglotu izsniegšanu / atpakaļuzņemšanas nolīgumu. ES atzīst, ka Armēnijai ir svarīga loma Sīrijas bēgļu uzņemšanā, un tādējādi tā ir tiesīga saņemt atbalstu no 
               
                  ES Reģionālā trasta fonda reaģēšanai uz krīzi Sīrijā
               
               
                  3
               .
            
            
            
               Lai risinātu problēmas, kas rodas globālajā tirgū, ir nepieciešamas labas prasmes visos līmeņos — gan uzņēmumu, gan valsts pārvaldes līmenī. Lai pilnā apmērā varētu veicināt šo prasmju apgūšanu, ir jāpastiprina pirmsskolas, primārā, sekundārā un augstākā izglītība, profesionālā izglītība un apmācība, kā arī sadarbība starp izglītības un apmācības sistēmu un uzņēmumiem. Pēc Armēnijas iesaistīšanās programmā “Apvārsnis 2020” īpaša uzmanība tiks veltīta pētniecībai un inovācijai.
            
         
         
            
                  
                     (1)
                  JOIN(2015) 50 final, 18.11.2015.
               
               
                  
                     (2)
                  Skatīt četras sadaļas II daļā “Prioritātes”.
               
               
                  
                     (3)
                  Komisijas 2014. gada 10. decembra Lēmums C(2014) 9615, ar ko izveido Eiropas Savienības Reģionālo trasta fondu, reaģējot uz krīzi Sīrijā, “Madad fonds”.